作者:無名氏
標題:沁園春
內容:眼底高年，如老曾仙，斗南一人。能持齊守戒，香山居士，樂天知命，康節先生。滿眼兒孫，滿堂金玉，多寶如來現後身。真堪羨，有許多福力，越見精神。慶公今日生申。喜漸近中秋對月明。這平生積善，三千功行，前程享福，八百椿齡。見說壽筵，大開佛事，煮鶴炮龍烙鳳麟。從今後，願年年長健，事事如心。